Johann kry by die NTC Winkel 'n netwerk modum en sim kaart vir N$199. Dit sluit N$300 se lugtyd in wat op spesiale aanbieding is. Wat 'n winskoop.
By die dogter van Gys en Marilene Joubert hoor ons van die bekende eetplek Joe's Beerhouse in Nelson Mandela Rylaan. Ons ry daarheen en nuttig middagete daar. Die middag spyskaart bestaan net uit 5 items en ons drink elkeen 'n yskoue bier om die hitte bietjie te verdryf.
Eerste op die lys was 'n besoek aan Pupkewitz se hardeware winkel, waar ons ook vir Fiona van die plaas raakloop. Daarna soek ons die winkeltjie waar Elsie borduurgare wil koop. Ons kry dit maklik met die hulp van Garmin, maar hul hou nie borduurgare aan nie. Die dame verwys ons na 'n ander winkel in Independence Rylaan en ons ry toevallig daar verby en knm Elsie haar borduurgare koop.
By die " I " kry ons baie inligting en die vriendelike amptenaar nooi ons uit om ons voertuig daar voor sy kantoor te parkeer omdat dit daar veiliger is. Ons besoek die Christuskirche (Duitse Kerk) die Independance Memorial Museum, en die Alte Feste museum. Die Alte Feste is 'n ou fort, maar dis nou toe en alles is verwyder. Ons soebat die dame wat as "wag" daar sit om ons toe te laat om net 'n foto of twee binne te neem, maar sy weier volstrek. Later kom 'n ouerige dame by die hek in, en ons vra weer mooi. Sy laat ons inkom en sê ons moet net nie lank vat nie. In die binnehof staan die ruiter en perd standbeeld wat oornag "verdwyn" het, weggesteek en ons kon 'n paar fotos daarvan neem.
By die Independance Museum kon ons nie ingaan nie, want 'n vorige president erens uit midde Afrika was daar op besoek, en dis net polisie waar jy kyk. Almal was egter baie gaaf en gesels lekker met ons in Afrikaans. Ons ry toe maar na die kasteel bo-op die "berg" wat vandag die Heinitzburg Hotel is. Daarvandaan kan mens amper oor die hele Windhoek uitkyk. Johann geniet iets koud en Elsie 'n koppie tee voor ons weer na die Tromps se huis ry vir middagete.
Ons doen inkopies vir die week wat voorlê, en teen sononder gaan ons na Nico en Denise Tromp waar ons die nag sou oorbly.